**DRAFT**

**DECIZIA ETAPEI DE ÎNCADRARE**

**NR. ... / ....02.2024**

Ca urmare a solicitării de emitere a acordului de mediu adresate de **UAT VALEA TEILOR,** cu sediul în com. Valea Teilor, sat Valea Teilor, Str. Mihai Viteazu, nr.24, jud.Tulcea, înregistrată la APM Tulcea cu nr. 11395/30.08.2023, a depunerii memoriului de prezentare, înregistrat la APM Tulcea cu nr. 14740/21.11.2023 și a completărilor cu nr.978/22.01.2024, în baza:

- **Legii nr. 292/2018** privind evaluarea impactului anumitor proiecte publice și private asupra mediului**,**

- **Ordonanței de Urgență a Guvernului nr. 57/2007** privind regimul ariilor naturale protejate, conservarea habitatelor naturale, a florei și faunei sălbatice, aprobată prin Legea nr.49/2011, cu modificările și completările ulterioare,

Autoritatea competentă pentru protecția mediului Tulcea decide, ca urmare a consultărilor desfășurate în cadrul sedinței Comisiei de Analiză Tehnică din data de 12.12.2023 că proiectul **„MODERNIZARE DRUM DE INTERES CULTURAL CĂTRE MĂNĂSTIREA ORTODOXĂ VALEA TEILOR, JUDEȚUL TULCEA”,** propus a se realiza în județul Tulcea, comuna Valea Teilor, satul Valea Teilor, sau identificat prin Extravilan: sat Valea Teilor, Drum – T10 DR 154 – Nr cad 32145, suprafața 2925 mp, Drum – T11 DR 195/1 – Nr cad 32202, suprafața 1088 mp, Drum – T11 DR 203 – Nr cad 32204, suprafața 1731 mp, Drum – T11 DR 196 – Nr cad 32211, suprafața 1079 mp, Drum – T11 DR 182 – Nr cad 32217, suprafața 2950 mp, Drum – DR 224 – Nr cad 33891, suprafața 3021 mp, **nu se supune evaluării impactului asupra mediului.**

**Justificarea prezentei decizii:**

**I. Motivele pe baza cărora s-a stabilit neefectuarea evaluării impactului asupra mediului sunt următoarele:**

a) proiectul **se încadrează** în prevederile Legii nr. 292/2018 privind evaluarea impactului anumitor proiecte publice și private asupra mediului, Anexa nr.2, la pct.13. alin. a) Orice modificări sau extinderi, altele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului,

b) lucrările propuse în cadrul proiectului, prin analiza criteriilor din Anexa 3 a Legii nr. 292/2018 privind evaluarea impactului anumitor proiecte publice și private asupra mediului, nu sunt de natură a genera un impact semnificativ asupra mediului,

c) proiectul propus **intră** sub incidența art. 28 din Ordonanța de Urgență a Guvernului [nr.57/2007](http://www.legestart.ro/Ordonanta-de-urgenta-57-2007-regimul-ariilor-naturale-protejate-conservarea-habitatelor-naturale-florei-faunei-salbatice-(MjU0NTQ5).htm) privind regimul ariilor naturale protejate, conservarea habitatelor naturale, a florei și faunei sălbatice, cu modificările și completările ulterioare, deoarece în urma parcurgerii metodologiei de identificare a Ariilor Naturale Protejate de Interes Comunitar (ANPIC) potențial afectate de proiect și a măsurilor restrictive (Anexa 6A din Ordinul MMAP 1682/2023), s-au concluzionat următoarele:

* s-au identificat ANPIC intersectate de proiect, respectiv: aria naturală protejată de interes comunitar ROSPA0073 Măcin Niculițel;
* s-au identificat ANPIC învecinate aflate în zona de influenţă a proiectului, respectiv: aria naturală protejată de interes comunitar ROSCI0201 Podișul Nord Dobrogean;
* s-au identificat ANPIC în cadrul cărora sunt protejate specii cu mobilitate ridicată ce pot ajunge în zona proiectului, respectiv: aria naturală protejată de interes comunitar ROSPA0073 Măcin Niculițel și ROSCI0201 Podișul Nord Dobrogean;
* nu se poate identifica ANPIC a căror conectivitate sau continuitate ecologică poate fi afectată de implementarea proiectului;
* nu există măsuri restrictive în planul de management al ANPIC care duc la respingerea proiectului;

d) proiectul propus nu intră sub incidența prevederilor art. 48 și 54 din Legea apelor nr. 107/1996, cu modificările și completările ulterioare.

**1. Caracteristicile proiectului**

a) Dimensiunea și concepția întregului proiect:

Proiectul are ca scop modernizarea drumului de legătură dintre localitatea Valea Teilor și mănăstirea ortodoxă Valea Teilor, județul Tulcea, cu următorii parametri:

|  |  |  |  |
| --- | --- | --- | --- |
| Nr.crt. | Denumire | Lungime (m) | Parte carosabilă și acostament (m) |
| 1 | Drum de legătură | 2.082,59 | 4,0 |

Traseul drumului nu a fost modificat, investiția derulându-se în totalitate pe domeniul public al comunei Valea Teilor, fără să fie nevoie de exproprieri, defrișări, scoateri din circuitul agricol sau silvic.

Etapele principale ale realizării investiției sunt:

o Organizarea șantierului;

o Execuția lucrărilor de terasamente;

o Execuția suprastructurii drumului;

o Realizarea marcajelor rutiere;

o Realizarea semnalizării verticale;

Drumul de legătură se suprapune pe traseul existent între limitele de proprietate și punctele fixe întâlnite pe traseu, conform planurilor de situație și urmărește configurația terenului natural, cu mici corecturi acolo unde situația o permite, dar cu respectarea lățimii actuale, având în vedere soluția tehnică.

Traseul a fost proiectat pentru o viteză de circulație de 25-50 km/h în aliniament și 15-25 km/h pentru curbele cu raze mici. Profilul longitudinal a fost proiectat în baza modelării terenului natural obținut din datele topografice, elementele geometrice ale traseului drumului în planul de situație fiind corelate cu necesitatea menținerii amprizei drumului ce urmează să fie modernizat pe actualul amplasament.

Linia roșie a drumului ține seama de cotele impuse (accese la proprietăți, intersecții cu drumurile laterale, fire de vale, canale de irigații),fiind proiectată să urmărească pe cât posibil declivitățile longitudinale existente, cu corecturi acolo unde situația a permis-o, pentru a evita lucrări costisitoare de terasamente. Având în vedere amplasamentul, linia roșie se va executa pe o distanță de 1549 metri la același nivel al liniei roșii existente, iar pentru 533 metri se va ridica peste structura rutieră existentă. Linia roșie nu a fost ridicată pe toată lungimea drumului datorită faptului ca ridicarea acesteia ar fi dus la necesitatea de a realiza expropieri.

În alegerea profilului transversal tip s-au respectat normele tehnice privind proiectarea și realizarea străzilor în localitățile rurale ținându-se seama de amplasamentul drumului comunal și relațiile acestuia cu obiectivele de interes local precum și cu celelalte drumuri, pentru a asigura un trafic rutier in conditii normale de siguranta si confort.

Având în vedere ca lățimea medie între limitele de proprietate este de 8,50 m se vor executa platforme de încrucișare acolo unde situația o permite, alternativ, de-o parte și de alta a părții carosabile.

Structura rutieră a părții carosabile și acostamentelor consolidate va fi următoarea:

 4 cm strat de BA16 rul 50/70– AND 605/2016, SR EN 13108;

 6 cm strat de BAD22,4 leg. 50/70– AND 605/2016, SR EN 13108;

 15 cm strat de piatră spartă – STAS 6400/84, SR EN 13242+A;

 25 cm strat de balast – STAS 6400/84, SR EN 132042+A1;

Intersecțiile drumului comunal cu alte drumuri se vor moderniza, ele fiind amenajate cu raze simple, iar colectarea și evacuarea apelor de suprafață se va realiza gravitațional la baza taluzelor realizate. Se vor executa două podețe tubulare Ø800 mm la km 0+230 și la km 1+610.

Pentru îmbunătățirea siguranţei pe drumul comunal ce urmează să fie modernizat se vor executa elemente de semnalizare rutieră constând în marcaje longitudinale și montare de indicatoare de reglementare a priorității la intersecțiile cu drumuri catalogate sau intersecţiile cu drumurile laterale și lucrări de marcaje la sol şi de amplasare a indicatoarelor de circulaţie.

Pentru a asigura continuitatea traficului pietonal pe trotuare se vor executa marcaje longitudinale la intersecțiile de străzi. De asemenea, pentru o durată de serviciu cât mai mare, se recomandă restricționarea circulației vehiculelor cu masa maximă mai mare de 7,0 t.

**Organizarea de șantier** – Locația va fi stabilită de autoritatea locală în intravilanul localității în cadrul următoarelor etape de dezvoltare a proiectului și nu comportă construcții și căi de acces speciale. Lucrările de organizare constau în amenajarea de platforme și zone pentru depozitarea materialelor, utilajelor și deșeurilor reciclabile și menajere și vor cuprinde de asemenea birou de lucru, toalete ecologice, alimentare cu energie electrică. Organizarea de șantier va fi împrejmuita și supravegheată pentru eliminarea diferitelor riscuri care pot apărea. La terminarea lucrărilor, antreprenorul va evacua de pe șantier toate utilajele de construcții, surplusul de materiale, ambalajele, deșeurile și lucrările provizorii.

b) cumularea cu alte proiecte existente și/sau aprobate: traseul drumului propus pentru modernizare se suprapune peste platforma drumului existent.

c) utilizarea resurselor naturale, în special a solului, a terenurilor, a apei și a biodiversității: nu este cazul.

d) cantitatea și tipurile de deșeuri generate/gestionate: în timpul perioadei de construcție se estimează că rezultă următoarele tipuri de deşeuri: deșeuri municipale amestecate 20 03 01 - 4300 kg, deșeuri din hârtie și carton 20 01 01 – 25 kg, deșeuri fier și oțel 17 04 05 – 60 kg, pământ şi pietre 17 05 04 – 5400 t și amestecuri de deșeuri de la construcții și demolări 17 09 04 – 200 kg. Deșeurile rezultate din activitatea de construcție, menajere și reciclabile, vor fi colectate selectiv și eliminate prin firme autorizate. Materialul rezultat în urma excavării va fi folosit ulterior ca material de umplutură. Similar, eventualele deșeuri rezultate din activitatea de întreținere sau reparație vor fi, de asemenea, colectate în pubele și acestea vor fi evacuate de o firmă autorizată, pe baza unui contract.

e)poluarea și alte efecte negative - emisiile vor rezulta în perioada de execuție a lucrărilor, din surse mobile (mijloacele folosite la transportul materialelor), din lucrările efective realizate pentru executarea proiectului. Nivelul de zgomot nu va depăși nivelul prevăzut de SR 10009/2017 - “Acustica. Limite admisibile ale nivelului de zgomot din mediul ambiant”;

f) riscul de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice – nu este cazul

g) riscurile pentru sănătatea umană – de exemplu, din cauza contaminării apei sau a poluării atmosferice – conform punctului de vedere al DSPJ Tulcea, înregistrat cu nr.15467/08.12.2023 – nu sunt observații.

**2) Amplasarea proiectului**

a) Utilizarea actuală și aprobată a terenurilor: amplasamentul este situat în județul Tulcea, comuna Valea Teilor, satul Valea Teilor, sau identificat prin Extravilan: sat Valea Teilor, Drum – T10 DR 154 – Nr cad 32145, suprafața 2925 mp, Drum – T11 DR 195/1 – Nr cad 32202, suprafața 1088 mp, Drum – T11 DR 203 – Nr cad 32204, suprafața 1731 mp, Drum – T11 DR 196 – Nr cad 32211, suprafața 1079 mp, Drum – T11 DR 182 – Nr cad 32217, suprafața 2950 mp, Drum – DR 224 – Nr cad 33891, suprafața 3021 mp, conform Certificatului de Urbanism nr. 3/3737 din 01.08.2023, emis de Primăria Comunei Valea Teilor, folosință teren conform încadrării cadastrale-căi de comunicații.

b) bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa, biodiversitatea, din zonă și din subteranul acesteia – nu este cazul.

c) capacitatea de absorbție mediului natural, acordându-se o atenție specială următoarelor zone:

-zone umede, zone riverane, guri ale râurilor – nu este cazul;

-zone costiere și mediul marin – nu este cazul;

-zone montane și forestiere – nu este cazul;

-arii naturale protejate de interes național, comunitar, internațional – se suprapune cu aria naturală protejată ROSPA0073 Măcin – Niculițel și se află la circa 70 m de ROSCI0201 Podișul Nord Dobrogean;

-zone clasificate sau protejate conform legislației în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice; zonele prevăzute de legislația privind aprobarea Planului de amenajare a teritoriului național - Secțiunea a III-a - zone protejate, zonele de protecție

instituite conform prevederilor legislației din domeniul apelor, precum și a celei privind caracterul și mărimea zonelor de protecție sanitară și hidrogeologică - se suprapune cu aria naturală protejată ROSPA0073 Măcin – Niculițel și se află la circa 70 m de ROSCI0201 Podișul Nord Dobrogean;

-zonele în care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii Europene și relevante pentru proiect sau în care se consideră că există astfel de cazuri– nu este cazul;

- zonele cu o densitate mare a populației – nu este cazul;

-peisaje și situri importante din punct de vedere istoric, cultural sau arheologic – conform punct de vedere nr.7101/07.11.2023, înregistrat la APM Tulcea cu nr. 14163/07.11.2023, emis de Direcția Județeană pentru Cultură Tulcea, este necesară obținerea avizului DJC Tulcea.

**3) Tipurile și caracteristicile impactului potențial**

- importanța și extinderea spațială a impactului - de exemplu, zona geografică și dimensiunea populației care poate fi afectată – impact minor, nesemnificativ;

- natura impactului – implementarea proiectului va avea un impact pozitiv, permanent, pe termen mediu și lung asupra peisajului, mediului vizual, social, cultural. Impactul asupra faunei, florei, calității aerului, climei, bunurilor materiale va fi temporar, nesemnificativ.

- natura transfrontalierǎ a impactului: nu este cazul.

- intensitatea și complexitatea impactului: impactul determinat de lucrări nu este de natură să determine efecte negative permanente pe termen mediu și lung. Se estimează că lucrările vor avea un impact nesemnificativ asupra factorilor de mediu.

- probabilitatea impactului: pe durata de implementare și exploatare a proiectului va fi redusă.

- debutul, durata, frecvența și reversabilitatea preconizate ale impactului – impactul nesemnificativ identificat se va manifesta doar pe perioada lucrărilor de investiție. După finalizarea lucrărilor se estimează un impact neutru.

- cumularea impactului cu impactul altor proiecte existente și/sau aprobate – nu este cazul.

- posibilitatea de reducere efectivă a impactului: se va utiliza material absorbant în cazul unor scurgeri accidentale de combustibil de la utilajele cu care se lucrează.

**II.** **Motivele pe baza cărora s-a stabilit neefectuarea evaluării adecvate**

Proiectul intersectează ROSPA0073 Măcin Niculițel și se află la circa 70 m de ROSCI0201 Podișul Nord Dobrogean, dar nu va afecta negativ semnificativ speciile pentru care a fost desemnată această arie protejată deoarece:

- implementarea proiectului nu conduce în mod direct, la faza de construire, la pierderi de suprafețe ocupate de habitate de interes comunitar și habitate ale speciilor de interes comunitar.

- implementarea proiectului nu conduce, nici la faza de construire și nici la cea de funcționare, la pierderi de suprafețe de habitate de reproducere, hrănire și/sau odihnă ale speciilor de interes comunitar evidențiate ca fiind prezente sau potențial prezente în zona proiectului și în zona de influență a proiectului.

- implementarea proiectului nu conduce, nici la faza de construire și nici la cea de funcționare, la alterare/degradare prin deteriorarea calității vreunui tip de habitat de interes comunitar.

- implementarea proiectului nu conduce, nici la faza de construire și nici la cea de funcționare, la alterare/degradare prin deteriorarea habitatelor de reproducere, hrănire și/sau odihnă a speciilor de interes comunitar evidențiate ca fiind prezente sau potențial prezente în zona de influență a proiectului.

- implementarea proiectului nu conduce, nici la faza de construire și nici la cea de funcționare, la perturbări ale speciilor de interes comunitar evaluate ca fiind prezente sau potențial prezente în zona de influență a proiectului. Implementarea proiectului nu poate induce strămutări ale exemplarelor speciilor și/sau modificări comportamentale ale acestor specii.

- implementarea proiectului nu conduce, nici la faza de construire și nici la cea de funcționare, la fragmentarea populației vreunei specii de interes comunitar. Nu vor fi create bariere fizice sau comportamentale.

- implementarea proiectului nu conduce nici la faza de construire și nici la cea de operare la reduceri de efective populaționale ale vreunei specii de interes comunitar.

- nu au fost identificate impacturi indirecte care să conducă la modificarea calității mediului.

- nu au fost identificate incertitudini.

**Pentru a se preveni riscul producerii unor victime accidentale dintre speciile de faună de interes comunitar cu mobilitate medie sau ridicată și care pot să ajungă în zona proiectului, sau speciile de păsări care tranzitează amplasamentul, se vor lua următoarele măsuri:**

**-** se va limita viteza vehiculelor pe drumurile din zona lucrărilor propuse sub 30 km/h;

**-** se va asigura optimizarea traseelor de transport materiale, astfel încât să se reducă la minim numărul lor, pentru a minimiza impactul asupra zonelor tranzitate. De asemenea pentru reducerea emisiilor de praf se va proceda la umectarea drumurilor de acces în perioadele secetoase;

**-** se vor efectua instruiri pentru tot personalul implicat în execuția lucrărilor cu privire la problemele generale de mediu, habitate şi specii protejate şi măsuri de reducere a impacturilor;

**-** toate lucrările se vor realiza în prezența unui ecolog pentru a identifica zone favorabile speciilor de interes comunitar şi de a acționa în scopul evitării afectării acestora;

**-** toate activitățile de săpare şi umplere să fie realizate într-un interval scurt de timp astfel încât să fie redus riscul de colonizare a speciei prin crearea de habitate favorabile (inclusiv reducerea riscului de colonizare cu specii floristice ruderale şi/sau cu potențial de invazivitate);

**-** lucrările nu se vor realiza în sezonul de primăvară, în special în perioade ploioase pentru a preveni acumularea de apă în șanțuri şi implicit crearea de habitate favorabile de reproducere a speciilor (depunerea pontelor) de amfibieni în zona de lucru şi distrugerea ulterioară a acestora;

**-** verificarea tuturor zonelor de lucru la începutul fiecărei zile şi eliberarea indivizilor identificați în zona de lucru;

- interzicerea utilizării vehiculelor (cele care sunt implicate în realizarea activităților propuse) pe timpul nopții în zona culoarelor de lucru (unele specii au activitate nocturnă, în special în condiții de umiditate ridicată, iar vizibilitatea scăzută nu permite evitarea acestora),

- lucrările se vor efectua în afara perioadelor de cuibärit şi creştere a puilor la păsări, respectiv perioada 15 mai-15 iulie, iar perioada din zi optimă pentru desfăşurarea lucrărilor nu trebuie să depășească intervalul orar 09:00-17:00, pentru a evita suprapunerea cu perioadele foarte active din zi pentru speciile de păsări;

**-**se vor respecta condițiile conform Avizului nr. 60/21.12.2023 emis de Administrația Parcului Național Munții Măcinului:

-respectarea măsurilor Natura 2000 de protecția mediului stabilite pentru speciile prioritare ce fac obiectul constituirii și conservării sitului ROSPA0073 – Măcin-Niculițel;

**III.** **Motivele pe baza cărora s-a stabilit neefectuarea evaluării impactului asupra corpurilor de apă** – conform punctului de vedere emis de Sistemul de Gospodărire a Apelor Tulcea nr. 7700/PC/01.11.2023, înregistrat la APM Tulcea cu nr. 13978/01.11.2023 proiectul nu necesită obținerea avizului de gospodărire a apelor și nu necesită studiu de evaluare a impactului asupra corpurilor de apă.

**Condițiile de realizare a proiectului pentru evitarea sau prevenirea eventualelor efecte negative semnificative asupra mediului:**

1. se vor respecta datele și specificațiile din documentația tehnică precum și legislația de mediu în vigoare; se vor respecta măsurile prevăzute prin proiect în vederea diminuării impactului asupra factorilor de mediu.
2. proiectul se va realiza conform documentațiilor prezentate, cu respectarea prevederilor legislației de protecția mediului, în vigoare.
3. lucrările se vor executa strict în perimetrul destinat prin proiect și nu se vor deteriora zonele învecinate perimetrului de desfǎsurare a lucrǎrilor.
4. este interzisă părăsirea incintei organizării de șantier cu mijloacele de transport cu roțile/caroseria autovehiculelor încărcate cu noroi, în vederea evitării antrenării acestuia pe drumurile publice.
5. se interzice abandonarea, aruncarea, precum și ascunderea deșeurilor;
6. se interzice eliminarea, deținerea, păstrarea deșeurilor în afara spațiilor autorizate în acest scop;
7. deșeurile menajere și cele rezultate în timpul executării lucrărilor, vor fi colectate selectiv și preluate de o societate autorizată pentru valorificare/eliminare.
8. titularii pe numele cărora au fost emise autorizaţii de construire şi/sau desfiinţare potrivit prevederilor Legii nr. 50/1991 privind autorizarea executării lucrărilor de construcţii, republicată, cu modificările şi completările ulterioare, au obligaţia să gestioneze deşeurile din construcţii şi desfiinţări, astfel încât să atingă un nivel de pregătire pentru reutilizare, reciclare şi alte operaţiuni de valorificare materială, inclusiv operaţiuni de rambleiere care utilizează deşeuri pentru a înlocui alte materiale, de minimum 70% din masa deşeurilor nepericuloase provenite din activităţi de construcţie şi desfiinţări, cu excepţia materialelor geologice naturale definite la categoria 17 05 04 din anexa la Decizia Comisiei din 18 decembrie 2014 de modificare a Deciziei 2000/532/CE de stabilire a unei liste de deşeuri în temeiul Directivei 2008/98/CE a Parlamentului European şi a Consiliului.
9. titularii pe numele cărora au fost emise autorizaţii de construire şi/sau desfiinţări trebuie să raporteze anual APM, până la 30 aprilie a anului următor celui pentru care se raportează, conformarea cu art. 17 alin. (7) din OUG 92/2021, cu modificările și completările ulterioare.
10. managementul deșeurilor generate în urma execuției lucrărilor prevăzute în proiect se va realiza în conformitate cu legislația specifică de mediu și va fi în responsabilitatea titularului proiectului, astfel:

* deșeurile municipale amestecate generate în perioada lucrărilor de construcții vor fi colectate, stocate temporar în pubele și valorificate prin agenți economici autorizați;
* deșeurile reciclabile rezultate în perioada lucrărilor de construcții (metalice, hârtie și carton, plastic, etc.) vor fi colectate, stocate temporar pe tipuri, în recipiente speciale, în vederea valorificării prin societăți autorizate;
* deșeurile de construcții rezultate în perioada lucrărilor de construcții vor fi colectate și stocate temporar în vederea valorificării prin societăți autorizate.

1. se interzice evacuarea deșeurilor în alte locuri, decât în spațiile special amenajate.
2. se interzice incendierea oricărui tip de deşeu şi/sau substanţă sau obiect;
3. se interzice îngroparea deşeurilor de orice fel;
4. organizarea de șantier pentru lucrările prevăzute prin proiect va fi amplasată în incinta amplasamentului și se va avea în vedere următoarele:

* organizarea de șantier va ocupa suprafețe cât mai reduse;
* organizarea de șantier se va realiza astfel încât impactul generat de aceasta asupra factorilor de mediu locali, pe timpul derulării lucrărilor prevăzute prin proiect, să fie cât mai redus;
* se interzice spălarea utilajelor/vehiculelor în zona de lucru aferentă sau în zona organizării de șantier;
* materialele necesare executării lucrărilor propuse se vor depozita în locuri bine stabilite, amenajate corespunzător;
* se vor lua măsuri pentru minimizarea emisiilor de pulberi în suspensie și sedimentabile, astfel încât calitatea aerului să respecte STAS 12574-87 – AER DIN ZONELE PROTEJATE. Condiții de calitate;
* pe perioada de execuție a lucrărilor, zgomotul produs de activitățile de pe amplasament nu trebuie să depășească nivelul de presiune acustică, conform SR 10009-2017 – Acustica. Limite admisibile ale nivelului de zgomot din mediul ambiant;

1. utilajele folosite pe durata de realizare a lucrǎrilor, precum și mijloacele de transport, vor avea o stare tehnicǎ corespunzǎtoare, astfel încât sǎ fie exclusǎ orice posibilitate de poluare a mediului înconjurător cu combustibil ori material lubrifiant direct sau indirect.
2. în cazul poluării accidentale a solului cu produse petroliere și uleiuri minerale de la vehiculele grele și echipamentele mobile se va proceda imediat la decopertarea solului contaminat, stocarea lui în saci, tratarea de către firme autorizate/ depozitarea în depozite de deșeuri autorizate;
3. prezenta decizie nu exonerează de răspundere proiectantul și constructorul, în cazul producerii unor accidente în timpul execuției lucrărilor sau exploatării acestora;
4. raportarea imediata la APM Tulcea și GNM – CJ Tulcea în cazul producerii unui eveniment (indiferent de factorul de mediu afectat – apă, aer, sol) care poate conduce la accidente/incidente ecologice, poluare accidentală;
5. beneficiarul răspunde de realizarea corectă a lucrărilor propuse, respectând condițiile prezentate în memoriul de prezentare;
6. dacă terenurile cu destinația de spații verzi vor fi afectate în mod accidental în timpul realizării proiectului, ele vor fi aduse la stadiul de funcționalitate avut anterior, cu refacerea acestora (se va realiza reabilitarea ecologică a zonelor afectate temporar și readucerea lor la starea și funcționalitatea inițială);
7. **la finalizarea lucrărilor se va notifica APM Tulcea, în vederea întocmirii procesului verbal de constatare a realizării lucrărilor prevăzute în actul de reglementare. Procesul-verbal încheiat de APM Tulcea la verificarea respectării prevederilor prezentei decizii, se anexează și face parte integrantă din procesul-verbal de recepție la terminarea lucrărilor;**
8. beneficiarul va respecta condițiile impuse prin certificatul de urbanism nr. 3/3737 din 01.08.2023, emis de Primăria Comunei Valea Teilor;

**Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se**

**modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.**

Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările și completările ulterioare.

Se poate adresa instanței de contencios administrativ competente și orice organizație neguvernamentală care indeplinește condițiile prevăzute la art. 2 din Legea nr. 292 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, dupa caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanței de contencios administrativ competente, persoanele prevăzute la art. 21 din Legea nr. 292 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunostință publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292 privind evaluarea impactului anumitor proiecte publice și private asupra mediului și ale Legii nr. 554/2004, cu modificările și completările ulterioare.

**DIRECTOR EXECUTIV**

**chim. Mirela – Aurelia RAICU**

Șef Serviciu AAA, Șef Serviciu CFM

Ing. Daniela STRĂINU Ing.Elena MICU

Întocmit: Alexandru-Daniel Udrea

A.A.A. .............../23.01.2024